
1 straipsnis. Kodekso 198 straipsnio papildymas

Kodekso 198 straipsnį papildyti nauja 3 dalimi:

„3. Prokuroras ar ikiteisminio tyrimo pareigūnas, turėdamas duomenų, kad egzistuoja šio Kodekso 199 straipsnyje numatyti anonimiškumo taikymo pagrindai, anonimiškumą gali taikyti savo iniciatyva.“
2 straipsnis. Kodekso 199 straipsnio papildymas
Kodekso 199 straipsnį papildyti nauja 3 dalimi:
„3. Procese dėl korupcinio pobūdžio nusikalstamos veikos anonimiškumas gali būti taikomas, jeigu dėl liudytojo ar nuketėjusiojo ar jų šeimos narių arba artimųjų giminaičių pavaldumo asmeniui, prieš kurį duodami parodymai, šio asmens turimų administracinių įgaliojimų, atliekamų valdžios atstovo funkcijų ar kitų su jo tarnyba ar įgaliojimais susijusių aplinkybių kyla grėsmė nukentėjusiojo, liudytojo ar jų šeimos narių arba artimųjų giminaičių teisėms arba tarnybos, verslo ar kitiems teisėtiems interesams ir yra šio straipsnio 1 dalies 2 ir 3 punktuose nurodytos aplinkybės.“
3 straipsnis. Kodekso papildymas 1991 straipsniu

Kodeksą papildyti nauju 1991 straipsniu:
„1991 straipsnis. Dalinis anonimiškumas
1. Kai yra šio Kodekso 199 straipsnyje numatyti pagrindai, taip pat kitais atvejais, kai yra duomenų, kad tam tikrų liudytojo ar nukentėjusiojo asmens duomenų atskleidimas gali turėti žymių neigiamų padarinių, ir matyti, kad liudytojo, nukentėjusiojo, jų šeimos narių ar artimųjų giminaičių teisių ir teisėtų interesų apsaugai užtikrinti pakanka dalies duomenų apie liudytoją ar nukentėjusįjį slaptumo, gali būti taikomas dalinis anonimiškumas.

2. Esant šio straipsnio 1 dalyje numatytoms aplinkybėms, prokuroras ar ikiteisminio tyrimo pareigūnas nutarimu taikyti dalinį anonimiškumą nustato įslaptinamų duomenų apimtį. Gali būti įslaptinami asmens gimimo data, asmens kodas, gyvenamosios vietos adresas, profesija, darbo ar mokymosi vieta, giminystės ryšiai, santykiai su proceso dalyviais ar kitais asmenimis, taip pat bet kurie kiti liudytojo ar nukentėjusiojo asmens duomenys (išskyrus asmens vardą ir pavardę), kurių įslaptinimas yra grindžiamas šio straipsnio 1 dalyje numatytomis aplinkybėmis.
3. Su liudytoju arba nukentėjusiuoju, kuriems taikomas dalinis anonimiškumas, tyrimo veiksmai atliekami ir bylos dokumentai surašomi bendra šio Kodekso nustatyta tvarka, tačiau duomenys, kurie yra įslaptinami, surašomi, saugomi ir naudojami šio Kodekso 201 straipsnio nustatyta tvarka su išimtimis, numatytomis šiame straipsnyje.“ 

4 straipsnis. Kodekso 238 straipsnio papildymas nauja 4 dalimi

Kodekso 238 straipsnį papildyti nauja 4 dalimi:

„4. Jeigu bylos perdavimo nagrinėti teisiamajame posėdyje ar pasirengimo nagrinėti teisme metu gaunamas prašymas taikyti liudytojui ar nukentėjusiajam dalinį anonimiškumą, teismas gali nutartimi taikyti dalinį anonimiškumą ir nustyti įslaptinamų duomenų apimtį. Tokiu atveju šiame Kodekse numatyti proceso veiksmai atliekami ir bylos dokumentai surašomi šio Kodekso 1991 straipsnyje nustatyta tvarka.“

5 straipsnis. Kodekso 279 straipsnio papildymas nauja 7 dalimi

Kodekso 279 straipsnį papildyti nauja 7 dalimi:

„7. Liudytojas, kuriam taikomas dalinis anonimiškumas, apklausiamas šiame straipsnyje nustatyta tvarka. Teisiamojo posėdžio pirmininkas imasi visų įstatymų numatytų priemonių, kad apklausiant tokį liudytoją nebūtų atskleisti įslaptinti asmens duomenys.“

6 straipsnis. Kodekso 283 straipsnio papildymas nauja 5 dalimi

Kodekso 283 straipsnį papildyti nauja 5 dalimi:

„5. Nukentėjusysis, kuriam taikomas dalinis anonimiškumas, apklausiamas laikantis šio Kodekso 279 straipsnyje nustatytų taisyklių.“
 Skelbiu šį Lietuvos Respublikos Seimo priimtą įstatymą.

